To alvorlig skadet etter bygningskollaps i Wien
Politiet i Wien bekrefter hendelsen, og sier at det trolig er en gasseksplosjon som inntraff ved 16.30-tiden lokal tid i gaten Pressgasse. Ifølge Kronen Zeitung skal det være to bygninger som har kollapset, hvorav et er en boligbygning. Minst to personer er alvorlig skadet og ytterligere ti personer har mindre skader, opplyser politiet. Det er iverksatt evakuering på stedet og en rekke gater i og rundt skadestedet er avstengt. Over 50 politibetjenter deltar i arbeidet med å sikre området og trafikkdirigering. De berørte bygningene er bygårder, med totalt 22 leiligheter med 42 registrerte personer, melder politiet. Ifølge ambulansetjenesten i byen er det ikke meldt om dødsfall. Det er et stort krater i fasaden av bygningen, skriver Reuters. Den østerrikske avisen Heute forteller om flere knuste ruter i bygningene rundt. Norske Mats Benestad jobber på den norske ambassaden i Wien, og bor rundt 800 meter fra de kollapsede bygningene. – Vi var på takterrassen da vi hørte et enormt smell. Røyken var borte på få minutter, sier Benestad til VG.
Politiet mistenker at en gasseksplosjon står bak bygningskollapsen i hjertet av den østerrikske hovedstaden.